TITĦAWDUX U TIBŻGĦUX! – Is-Sitt Ħadd tal-Għid – 26 ta' Mejju 2019 Is-Sitt Ħadd tal-Għid TITĦAWDUX U TIBŻGĦUX! Atti 15: 1-2, 22-29; Salm 66; Apokalissi 21:10-14, 22-23; Ġwanni 14, 23-29 Il-Vanġelu F'dak iż-żmien, Ġesù qal lid-dixxipli tiegħu : "Jekk xi ħadd iħobbni, iħares kelmti, u Missieri jħobbu, u aħna niġu u ngħammru għandu. Min ma jħobbnix ma jħarisx kliemi. U l-kelma li qegħdin tisimgħu m'hijiex tiegħi, imma tal-Missier li bagħatni. "Għedtilkom dan meta għadni magħkom. Imma d-Difensur, l-Ispirtu s-Santu, li l-Missier jibgħat f'ismi, jgħallimkom kollox u jfakkarkom dak kollu li għedtilkom. Jiena nħallilkom is-sliem; nagħtikom is-sliem tiegħi; ma nagħtihulkomx kif tagħtih id-dinja. Tħallux qalbkom titħawwad u anqas titbeżża'. Smajtu x'għedtilkom: Jiena sejjer u nerġa' niġi għandkom. Kieku kontu tħobbuni, kontu tifirħu li sejjer għand il-Missier, għax il-Missier hu akbar minni. U għedtilkom dan minn issa qabel ma jseħħ, biex meta jseħħ temmnu Il-Ħsieb Illum Ġesù jagħtina messaġġ ieħor ċar li fuqu għandna nfasslu l-proġetti ta' ħajjitna. M'huwiex biżżejjed li ngħidu li nħobbu lil Ġesù jekk wara ma nħarsux il-kelma tiegħu għaliex hija din il-kelma li tagħtina l-ħajja kull ħin. Jekk ngħidu li nħobbu lil Ġesù u ma nagħtux każ tat-tagħlim u l-kliem tiegħu, ħajjitna tkun bla fil, bla fidi. Il-Mulej jaf li s-sitwazzjoni tal-fidi tagħna ħija waħda prekarja. Jaf li ħafna drabi nwegħdu ħafna iżda wara ma nagħmlu xejn. Ħafna drabi lill-Mulej nuruh biss li nħobbuh bil-kliem biss. Huwa għalhekk importanti li fid-dgħufija tagħna l-Mulej jibgħatilna Difensur li jsaħħaħna fl-għajxien kuljum tal-fidi tagħna fil-pożizzjoni li għandna fis-soċjetà. U dan jgħodd għal kulħadd, kemm min iġorr responsabbiltà ta' familja kif ukoll dawk li jġorru responsabbiltajiet ta' tmexxija għolja fil-pajjiż. Id-Difensur li se jibgħatilna jgħallimna kollox u jfakkarna dak kollu li Ġesù qalilna. Din hija l-qawwa ta' l-Ispirtu tal-Mulej, l-Ispirtu li se jdawwal il-Knisja u jdawwal il-ħajja ta' kull wieħed u waħda minna. Iżda kemm tassew aħna konvinti minn dan? Il-Kelma L-Ewwel Qari tal-lum huwa meħud mill-ktieb ta' l-Atti ta' l-Appostli fejn insibu li fil-Knisja ta' l-ewwel żminijiet kienet qamet kwistjoni dwar jekk il-pagani li jikkonvertu għandhomx jgħaddu mir-riti tar-reliġjon Lhudija. Il-Knisja ta' Antijokja għaddietha lill-knisja f'Ġerusalemm u sar l-ewwel Konċilju li stieden lil kulħadd għall-għaqda u l-imħabba, għax fil-Knisja ma jeżistux Lhud jew Grieg iżda lkoll ħaġa waħda fi Kristu Ġesù. Is-Salm Responsorjali, minn Salm 66, jurina li għaliex aħna magħqudin ma' Kristu għandna sehem mill-barkiet imwegħda fl-imgħoddi minn Kristu nnifsu. It-Tieni Qari tal-lum, meħud mill-Ktieb ta l-Apokalissi ta' San Ġwann Appostlu, jittratta s-sbuħija tal-Knisja u jħares lejha meta tilħaq il-milja tagħha fis-sema. Fil-Vanġelu ta' San Ġwann li ntennu llum għandna lil Ġesù jgħid li Alla nnifsu jiġi joqgħod fina meta aħna lkoll inwettqu l-kelma tiegħu. Hija l-preżenza Trinitarja li tmexxina. Din hija l-imħabba kbira li Ġesù jwiegħed lilna jekk inħobbuh bil-fatti u bl-għemejjel tagħna. Il-Ħajja Ilkoll kemm aħna ntennu li nħobbu lil Ġesù. Din mhix risposta għal domanda li konna nwieġbu fil-klassi tal-katekiżmu. Hija d-domanda għall-ħajja tagħna lkoll. Kemm tassew qed nemmnu u nwettqu din l-imħabba fl-għemejjel tagħna ta' kuljum? Irridu bħala Nsara nitolbu u naħdmu għall-unità fil- Knisja. Fil-Konċilju ta' Ġerusalemm ġie mtenni li fil-Knisja m'hemmx Lhud jew Grieg iżda lkoll ħaġa waħda fi Kristu. Qed naħdmu u nitolbu bħala Nsara għal dan? Ġesù jwiegħed Difensur biex jgħinna nifhmu aktar l-imħabba ta' Alla. Kemm qed nitolbu u niddjalogaw ma' dan id-Difensur? "Tħallux li qalbkom titħawwad u lanqas titbeżża'." Kif nistgħu nagħmlu dan jekk tassew ma jkunx hemm il-preżenza ta' Alla l-missier, l-Iben u l-Ispirtu s-Santu fina? M'għandniex triq oħra... jekk tassew irridu nħobbu lill-Mulej irridu nħarsu l-kmandamenti tiegħu u jkollna l-ħajja bil-kotra. Mulej, illum stedintna biex ma nitħawdux u ma nibżgħux; taf li aħna bnedmin. Għinna sabiex naċċettaw aktar il-kelma tiegħek, u ngħixu ħajjitna miegħek sabiex tkun dejjm magħna. DIXXIPLI MILL-IMĦABBA – It-5 Ħadd tal-Għid – 19 ta' Mejju 2019 It-5 Ħadd tal-Għid DIXXIPLI MILL-IMĦABBA Atti 14:21-27; Salm 144; Apokalissi 21:1-5; Ġwanni 13:31-33a,34-35 Il-Vanġelu Kif ħareġ Ġuda miċ-ċenaklu, Ġesù qal: "Bin il-bniedem huwa gglorifikat issa, u permezz tiegħu huwa gglorifikat Alla. Jekk Alla huwa gglorifikat permezz ta' Bin il-bniedem, Alla wkoll permezz tiegħu nnifsu għad jigglorifika lilu, u dalwaqt jigglorifikah. Uliedi, ftit ieħor se ndum magħkom. Nagħtikom kmandament ġdid, li tħobbu lil xulxin. Bħalma ħabbejtkom jien, hekk ukoll ħobbu intom lil xulxin. Minn dan jagħraf kulħadd li intom dixxipli tiegħi, jiġifieri, jekk ikollkom l-imħabba bejnietkom." Il-Ħsieb Fil-mixja tagħna wara l-qawmien tiegħu mill-mewt Ġesù jibqa' jwasslilna messaġġi għal bidliet radikali fil-ħajja tagħna. Il-mumenti tal-Passjoni, Mewt u Qawmien li wettaq għall-umanità kollha, Ġesù wettaqhom mhux bi dmir iżda biex juri lill-umanità sa fejn tasal l-imħabba lejn min tkun tħobb. Fil-ħajja tagħna jgħaddu mumenti li nħobbu lin-nies, iżda kemm huma dawk il-mumenti li tassew nagħrfu li qed inħobbu b'dik l-imħabba li ppriedka Ġesù, imħabba bbażata fuq ġrajjiet li xi kultant iweġġgħu biex tgħaddi minnhom iżda li twettaqhom minħabba li inti tħobb lil Ġesù jew lill-proxxmu tiegħek? Il-Mulej qed jagħti dan il-kmandament ġdid wara li ħareġ miċ-ċenaklu u qabel ma jibda l-passjoni. Kien jaf x'inhu ġej. Kien jaf li l-Appostli se jitwerwru. Ried iħalli testment li għadu validu sa llum. Iżda kemm tassew nafu nħobbu aħna? Kemm tassew qed inħobbu mingħajr interess ta' xejn? Tieħu gost tara l-ħidmiet fis-soċjetà tagħna: lill-ħaddiem li jaqdi dmiru sew fuq il-post tax-xogħol, lill-ulied li jħobbu lill-ġenituri tagħhom, lil tant nies li jagħmlu xogħol ta' volontarjat kuljum għax iħobbu, tant reliġjużi li jħallu l-familja tagħhom biex jingħaqdu f'komunità għall-ġid ta' ħuthom il-bnedmin. Iridu nħobbu kif ħabbna Hu! Il-Kelma L-Ewwel Qari huwa meħud mill-Atti ta' l-Appostli fejn għandna r-rakkont tat-tmiem ta' l-ewwel vjaġġ missjunarju ta' Pawlu u Barnaba u kif dawn reġgħu lura u żaru l-komunitajiet ta' dawk l-insara li laqgħu l-Kelma ta' Alla. Is-Salm Responsorjali, meħud minn Salm 144, juri li l-Mulej huwa tajjeb u ħanin. Fit-Tieni Qari tal-lum, meħud mill-Apokalissi ta' San Ġwann Appostlu, għandna dehra ta' Ġerusalemm tas-sema li se tiġbor fiha, permezz tal-ġebel ħaj tagħha, lil dawk li għaddew mhux mill-baħar tal-qasab jew mill-Ġordan iżda mill-baħar tal-ħażen u minn ħafna tbatijiet biex jingħaqdu ma' Alla. Fil-Vanġelu ta' San Ġwann għandna lil Ġesù jagħmel l-aħħar diskors tiegħu lill-Appostli qabel iħallihom. Huwa jgħidilna xi tfisser tħobb. Il-Ħajja Il-Mulej ħabbna mingħajr limiti! Tana Ġismu u Demmu. ċarċar sa l-aħħar qatra ta' demmu.... jiena u inti nħobbuh? Kemm tassew qed inħobbu kuljum lil Ġesù fil-proxxmu tagħna? Qed inħossu l-preżenza tiegħu f'nofsna bix-xhieda tagħna? "Minn dan jagħraf kulħadd li intom dixxipli tiegħi." Qed jagħrfuna n-nies ta' madwarna li aħna tassew dixxipli. L-imħabba lejn Ġesùtidher ukoll mill-imħabba u l-ħidma fil-Knisja mwaqqfa minnu u fis-soċjetà tagħna. Mulej Ġesù għallimni nħobb tassew, u ma nagħmilx karikatura mill-imħabba lejn il-proxxmu tiegħi. Grazzi ta' mħabbtek, Mulej! LEĦEN IS-SEWWA – Ir-4 Ħadd tal-Għid – 12 ta' Mejju 2019 Ir-4 Ħadd ta' l-Għid LEĦEN IS-SEWWA Atti 13:14, 43-52; Salm 99; Apokalissi 7,9 14B-17; Ġwanni 10:27-30 Il- Vanġelu F'dak iż-żmien, Ġesù qal: "In-nagħaġ tiegħi jisimgħu leħni, u jiena nagħrafhom, u huma jimxu warajja. U jiena nagħtihom il-ħajja ta' dejjem; u huma ma jintilfu qatt, u minn idejja ma jaħtafhomli ħadd. Missieri, li tahomli, hu akbar minn kulħadd, u ħadd ma jista' jaħtafhom minn id il-Missier. Jien u l-Missier aħna ħaġa waħda." Il-Ħsieb Kemm nisimgħu ħsejjes fil-ħajja tagħna ta' kuljum. Ħsejjes li ħafna drabi mhux biss jagħmlulek uġigħ ta' ras iżda jaljenawk minn dak li tkun se tiddeċiedi fil-ħajja tiegħek. Ħsejjes li jbegħduk minn mument ta' mistrieħ u riflessjoni. Il-Mulej qed jagħmlilna stedina-sfida biex nisimgħu leħnu. Hija stedina iżda fl-istess ħin sfida, għax ħafna drabi fil-ħajja nagħmlu li r-relazzjoni tagħna mal-Mulej tkun one-way traffic: li ngħidu aħna biss huwa tajjeb, speċjalment meta nkunu daharna mal-ħajt u nitolbu xi ħaġa mingħand il-Mulej. Il-Mulej itenni llum li huwa "jagħtina l-ħajja ta' dejjem" u "ma jridna li nintilfu qatt!" Din hija realtà importanti li nżommu f'qalbna l-jiem kollha ta' ħajjitna. Il-Mulej iridna nisimgħu leħnu, nimxu warajh u jkollna l-ħajja ta' dejjem. Tliet mumenti importanti, tliet mumenti li fihom programm ta' ħajja. Il-Kelma L-Ewwel Qari tal-lum huwa meħud mill-Atti ta' l-Appostli fejn naraw li fit-tixrid tal-kelma ta' Alla l-Appostli jiltaqgħu ma' persekuzzjonijiet mhux biss minn barra iżda wkoll minn ġewwa tal-Knisja. Pawlu u Barnaba jtennu li quddiem ir-rifjut tal-Lhud għall-kelma ta' Alla se jduru għal fuq il-pagani. Is-Salm Responsorjali, minn Salm 99, huwa għajta ta' ferħ għax aħna lkoll il-poplu tal-Mulej. Fit-Tieni Qari mill-Apokalissi, nisimgħu dwar id-dehra msejħa tas-seba' siġilli, li ssemmi l-kotra ta' nies mifdija bil-konsegwenza li turi li s-salvazzjoni hija għal kulħadd. Il-Vanġelu tal-lum, meħud minn San Ġwann, juri li Ġesù huwa r-Ragħaj it-Tajjeb li jagħraf in-ngħaġ tiegħu. Il-Ħajja Il-Mulej huwa r-Ragħaj tagħna. Qed jistedinna biex: a) nisimgħu leħnu b) niġu magħrufa minnu c) niġu mogħtija l-ħajja minn Ġesù Il-ħajja ta' kuljum tista' twassalna biss għad-disperazzjoni jekk inwarrbu minn ħajjitna l-kelma ta' Alla. Is-sens ta' direzzjoni fl-istess ħajjitna rridu nsibuh biss fil-leħen ta' Ġesù Kristu. Irridu nfittxu li x-xhieda tkun miftuħa għas-salvazzjoni tal-popli kollha mingħajr eċċezzjoni ta' ħadd. Il-Mulej jgħidilna ċar u tond li huwa biss jista' jkun il-kenn tagħna lkoll. li jkollna l-kuraġġ nisimgħu l-leħen tiegħek, li jagħti direzzjoni għal ħajjitna u nwettqu dak li trid inti. IX-XIBKA – IL-ĦUT – L-IMĦABBA – It-3 Ħadd tal-Għid – 5 ta Mejju 2019 It-3 Ħadd ta' l-Għid IX-XIBKA – IL-ĦUT – L-IMĦABBA Atti 5:27b-32; 40b-41; Salm 29; Apokalissi 5:11-14; Ġwanni 21:1-14 Il-Vanġelu Wara dan, Ġesù raġa' deher lid-dixxipli ħdejn il-baħar ta' Tiberija. Dehrilhom hekk: Xmun Pietru, Tumas, li jgħidulu t-Tewmi, Natanjel minn Kana tal-Galilija, ulied Żebedew u tnejn oħra mid-dixxipli tiegħu kienu flimkien, u Xmun Pietru qalilhom: "Sejjer nistad." Qalulu: "Ħa niġu miegħek aħna wkoll." Marru, rikbu d-dgħajsa, u dak il-lejl ma qabdu xejn. Fil-għodu mas-sebħ, Ġesù kien qiegħed ix-xatt, imma d-dixxipli ma kinux jafu li kien Ġesù. Ġesù qalilhom: "Għandkom x'tieklu, ħbieb?" "Le," weġbuh. Qalilhom: "Waddbu x-xibka n-naħa tal-lemin tad-dgħajsa u ssibu." Dawn waddbu x-xibka, u mbagħad ma felħux jiġbduha daqs kemm qabdu ħut! Id-dixxiplu li kien iħobb Ġesù qal lil Pietru: "Il-Mulej dan!" Għalhekk Xmun Pietru, kif sama' li kien il-Mulej, xeħet fuqu l-libsa ta' fuq, għax kien għoddu għeri, u ntafa' l-baħar. Id-dixxipli l-oħra, billi ma kinux imbiegħda wisq mill-art, imma xi mitejn driegħ biss, resqu bid-dgħajsa jkaxkru warajhom ix-xibka bil-ħut. Kif niżlu l-art, raw li kien hemm xi faħam jaqbad, bil-ħut fuqu, u xi ftit ħobż. Qalilhom Ġesù: "Newwlu 'l hawn xi ħutiet minn dawk li għadkom kemm qbadtu." Xmun Pietru tala' fid-dgħajsa u ġibed l-art ix-xibka mimlija b'mija u tlieta u ħamsin ħuta kbira; u minkejja daqshekk ħut, ix-xibka ma nqasmitx. Qalilhom Ġesù: "Ejjew, kulu." Imma ħadd mid-dixxipli ma ssogra jistaqsih, 'Int min int?', għax kienu jafu li kien il-Mulej. Ġesù resaq, qabad il-ħobż u newwilhulhom; u hekk ukoll għamel bil-ħut. Din kienet ġa t-tielet darba li Ġesù deher lid-dixxipli wara l-qawmien tiegħu mill-imwiet. Il-Ħsieb Għaddejjin mill-perjodu ta' l-Għid, perjodu liturġiku qawwi għall-knisja u għal dawk kollha li jemmnu. Għaliex? Għaliex huwa mument li fih tissaħħaħ il-fidi tagħna, fidi li ħafna drabi tkun imxekkla minn tant dubji, fidi li ma nkunux nistgħu ngħixuha jekk ma nintelqux kompletament f'idejn ir-rieda ta' Alla. Mhux nintelqu u ma nagħmlu xejn iżda nintelqu biex ilkoll nagħarfu li Alla jħobbna. Għal darba oħra Ġesù Rxoxt jinsab ħdejn id-dixxipli tiegħu. Ġesù jagħmlilhom kuraġġ u qiegħed f'nofshom biex iservihom, l-ewwel bil-miraklu tal-qabda tal-ħut u wara billi newlilhom il-ħobż u qassamulhom. Ġesù jistaqsi wkoll lil Pietru jekk iħobbux. Ġesù jagħlaq billi jenfasizza l-kliem: EJJA WARAJJA. Dan huwa l-messaġġ qawwi ta' Ġesù. Hemm bżonn li lkoll kemm aħna nemmnu aktar f'Ġesu u nimxu warajh mhux biss meta jfettlilna iżda tkun għażla ta' ħajjitna, għażla li Ġesù stess jgħinna nwettquha. Il-Kelma L-Ewwel Qari huwa meħud mill-Atti ta' l-Appostli. Huwa rakkont li fih naraw li l-Appostli, minkejja t-tiġrib u l-persekuzzjonijiet, ma setgħux iżommu għalihom biss il-qawmien ta' Kristu mill-mewt. Din hija l-Aħbar it-Tajba; hu d-dmir ta' kull dixxiplu ta' Kristu li jxandarha. Is-Salm Responsorjali, li ntennu fis-Salm 29, huwa għanja lill-Mulej għax ħelisna mid-dnub u reġa' tana l-ħajja. Fit-Tieni Qari tal-lum, meħud mill-Apokalissi, għandna l-viżjoni ta' Ġwanni tal-liturġija tas-sema li tiġbor fiha l-AMEN (il-qima) ta' kulħadd: anġli, bnedmin u ħlejjaq kollha. Fil-Vanġelu ta' San Ġwann għandna d-dehra ta' Ġesu lid-dixxipli ħdejn il-baħar ta' Tiberija. Hija dehra li fiha Ġesù juri li għadu jieħu ħsieb lid-dixxipli u jrid jimliehom bil-kuraġġ. Is-sejħa lil Pietru IMXI WARAJJA jagħmilha wara li għal tliet darbiet staqsieh jekk iħobbux. Il-Ħajja Il-Mulej qam mill-imwiet biex aħna ma mmutux. Huwa qiegħed iservina kuljum fl-Ewkaristija. Kemm tassew qed nagħtuh qima bl-AMEN tagħna kuljum? Kemm tassew qed intennulu grazzi għal dak kollu li jagħmel għalina bil-preżenza ħajja u qawwija tiegħu magħna kull ħin? "Ismagħni, Mulej, u ħenn għalija. Mulej, kun l-għajnuna tiegħi." Hekk tennejna fis-Salm Responsorjali tal-lum. Kemm tassew qed infittxuh lill-Mulej għall-għajnuna tagħna? Il-Mulej jistaqsi lil Pietru jekk iħobbux u wara jgħidlu biex jimxi warajh. Lilna qed jagħmlilna l-istess proposta. X'se tkun it-tweġiba tagħna? Hemm bżonn li nifhmu li lkoll għandna missjoni li nxandru l-bxara li Kristu qam biex aħna nibqgħu ħajjin. Mulej, għinna biex ilkoll kemm aħna nifhmu li l-qawmien tiegħek fuq il-mewt huwa l-Aħbar it-Tajba li rridu nxandru kuljum, kull ħin b'għemilna u ħidmietna, MA EMMINX – MA NEMMNUX! – It-2 Ħadd tal-Għid – 28 t'April 2019 It-2 Ħadd ta' l-Għid Atti 5:12-16; Salm 117; Apokalissi 1,9-11a,12-13, 17-19; Ġwanni 20:19-31 Il- Vanġelu Dak in-nhar fil-għaxija, fl-ewwel jum tal-ġimgħa, meta d-dixxipli kienu flimkien imbeżżgħa mil-Lhud, bil-bibien magħluqa, ġie Ġesù u qagħad f'nofshom; u qalilhom: "Is-sliem għalikom!" Kif qal hekk, uriehom idejh u ġenbu. Id-dixxipli ferħu meta raw lill-Mulej. Mbagħad Ġesù tenna jgħidilhom: "Is-sliem għalikom! Kif il-Missier bagħat lili, hekk jien nibgħat lilkom." Kif qal hekk, nefaħ fuqhom u qalilhom: "Ħudu l-Ispirtu s-Santu. Dawk li taħfrulhom dnubiethom ikunu maħfura, u dawk li żżommuhomlhom ikunu miżmuma." Tumas, wieħed mit-Tnax, jgħidulu t-Tewmi, ma kienx magħhom meta ġie Ġesù. Għalhekk id-dixxipli l-oħra qalulu: "Rajna l-Mulej." Iżda hu qalilhom: "Jekk ma narax f'idejh il-marka ta' l-imsiemer u ma nqigħedx sebgħi fuq il-marka ta' l-imsiemer u idi fuq ġenbu, jien ma nemminx." Tmint ijiem wara, id-dixxipli reġgħu kienu ġewwa, u Tumas magħhom. Il-bibien kienu magħluqa, imma Ġesù daħal, qagħad f'nofshom, u qalilhom: "Is-sliem għalikom!" Mbagħad qal lil Tumas: "Ġib sebgħek hawn u ara idejja, u ressaq idek u qegħedha fuq ġenbi; tkunx bniedem bla fidi, iżda emmen." Wieġeb Tumas u qallu: "Mulej tiegħi u Alla tiegħi!" Qallu Ġesù: "Emmint għax rajtni! Henjin dawk li ma rawx u emmnu." Hemm ħafna sinjali oħra li Ġesù għamel quddiem id-dixxipli tiegħu u li m'humiex imniżżla f'dan il-ktieb. Iżda dawn inkitbu sabiex intom temmnu li Ġesù hu l-Messija l-Iben ta' Alla, u biex bit-twemmin tagħkom ikollkom il-ħajja f'ismu. Il-Ħsieb L-Appostli kienu mwerwra magħluqa fiċ-ċenaklu mal-Madonna. Min jaf kemm aħna konna mwerwra wkoll f'xi mument ta' ħajjitna nixhdu li aħna nsara? Fuq il-post tax-xogħol, l-iskola jew fl-istess familji tagħna kemm stajna konna ta' eżempju u minflok bżajna għax jgħidulna li aħna "qaddisin"? Il-verità hija li llum tistħi tkun moralment tajjeb quddiem dinja li sfaċċatament tisħet lil Kristu! Ħafna drabi, minkejja li aħna nsara, ngħixu mimlijin suspetti u biża'. Il-Mulej jiġi fostna, anzi l-Mulej jiġi fina, biex jiżra' fina fiduċja u qawwa. Għalfejn ma nitqawwewx bil-kuraġġ biex inkunu nistgħu nxandruh ma' l-oħrajn? Il-Kelma L-Ewwel Qari huwa meħud mill-Ktieb ta' l-Atti ta' l-Appostli u jirrakkonta l-għajxien ta' l-insara fejn jibdew jiltaqgħu u jaċċettaw lil kulħadd. Hekk tissawwar il-Knisja ta' l-ewwel żminijiet. Kristu jibqa' juri l-preżenza tiegħu f'dawn il-komunitajiet. Is-Salm Responsorjali, Salm 117, huwa għanja ta'tifħir lill-Mulej għaliex huwa tajjeb. Fit-Tieni Qari, meħud mill-Apokalissi, San Ġwann jibgħat ittra lill-Knejjes ta' l-Asja Minuri u jtenni kif Kristu Rxoxt jidher f'Jum il-Mulej, f'nofs il-Knisja u bil-qawwa kollha tiegħu. Fl-Evanġelju, meħud minn San Ġwann, għandna waħda mid-dehriet ta' Ġesù lill-Appostli tiegħu wara li qam mill-imwiet. Huwa importanti d-djalogu li jagħmel ma' Tumas li ma emminx qabel ma ra. Il-Ħajja Qed ngħixu l-passjoni, mewt u qawmien ta' Ġesù. Kemm tassew nifed il-ħajja tagħna dan il-misteru? Kemm tassew qiegħed iċaqlaq il-qlub tagħna u jimliena bil-kuraġġ biex nemmnu fi Kristu u nagħtu x-xhieda li jistenna minna u mhux ningħalqu u nistaħbew? Kemm, f'dawn il-jiem, qed infaħħru lill-Mulej għas-salvazzjoni u d-dawl li kisbilna għall-eternita? Kemm għandna għatx bħal dak ta' Ġwanni, kif smajna fit-Tieni Qari tal-lum, biex immorru nxandru l-kelma tiegħu mingħajr waqfien? L-ewwel komunitajiet insara kienu jintgħarfu mill-ewwel mill-imħabba li kellhom għal xulxin. Għadha tidher fil-komunitajiet insara tagħna llum din l-imħabba? Qegħdin nagħtu s-sehem tagħna biex dan iseħħ? "Ħenjin dawk li ma rawx u emmnu". Għalina x'qed jgħid Ġesù? Mulej, saħħaħ fina l-fidi, għinna biex ma nibżgħux! Kattar fina l-għaqda fil-komunitajiet tagħna fl-għajxien u x-xhieda li nagħtu QAWMIEN LI JAGĦTI GARANZIJA – L-Għid il-Kbir – 21 t'April 2019 Il-Jum Qaddis tal-Qawmien tal-Mulej mill-Imwiet QAWMIEN LI JAGĦTI GARANZIJA Atti 10:34a, 37-43; Salm 117; Kolossin 3:1-4; Ġwanni 20:1-9 Il-Vanġelu Kien l-ewwel jum tal-ġimgħa, fil-għodu kmieni kif kien għadu d-dlam, u Marija ta' Magdala ġiet ħdejn il-qabar u rat il-blata mneħħija mill-qabar. Għalhekk telqet tiġri għand Xmun Pietru u għand id-dixxiplu l-ieħor li kien iħobb Ġesù, u qaltilhom: "Qalgħu l-Mulej mill-qabar, u ma nafux fejn qegħduh!" Pietru u d-dixxiplu l-ieħor ħarġu u ġew ħdejn il-qabar. It-tnejn ġrew flimkien, imma d-dixxiplu l-ieħor ħaffef aktar minn Pietru u laħaq qablu ħdejn il-qabar. Tbaxxa, u ra l-faxex ta' l-għażel imqiegħda hemm, iżda ma daħalx. Mbagħad wasal warajh Xmun Pietru, daħal fil-qabar, u ra l-faxex ta' l-għażel imqiegħda hemm, u l-maktur li kien madwar rasu; dan ma kienx mal-faxex, imma mitwi u mqiegħed f'post għalih. Mbagħad id-dixxiplu l-ieħor, li kien wasal l-ewwel ħdejn il-qabar, daħal hu wkoll, ra, u emmen. Sa dak in-nhar kienu għadhom ma fehmux l-Iskrittura li tgħid li kellu jqum mill-imwiet. Il-Ħsieb Il-Mulej qam tassew. Il-kliem tiegħu saru ġrajja ta' ferħ għall-umanità kollha. Is-salvazzjoni feġġet u ssaħħet bil-qawmien tiegħu fuq il-mewt. Din hija l-akbar ġrajja u garanzija għalina li l-Mulej qam tassew mill-imwiet biex iqajjem lilna mill-mewt, mid-dnubiet, mill-medjokrità tal-ħajja. Iżda aħna, bħala Nsara, konvinti li dan il-qawmien Ġesù kisbu mhux għalih iżda għalina? Kisbu biex jagħtina garanzija li lkoll kemm aħna nistgħu niksbu l-qawmien wara din il-ħajja permezz ta' l-għajxien u l-fiduċja tagħna fih? Kemm tassew aħna nies li qed nemmnu li Ġesù qam tassew u jimxi magħna kuljum fil-ħajja tagħna f'dak kollu li nwettqu, u nagħmlu dak li qalilna u li nsibu fil-kelma li tagħti l-ħajja fil-Vanġelu? Iva, illum huwa jum kbir ta' ferħ għal dawk kollha li tassew qed jgħixu l-fidi nisranija fil-ħajja tagħhom ta' kuljum. Il-Kelma L-ewwel Qari tal-lum huwa meħud mill-Ktieb ta' l-Atti ta' l-Appostli. Jirrakkonta l-ġrajja tal-predikazzjoni ta' l-appostlu li hija bbażata fuq il-passjoni, mewt u qawmien ta' Kristu, li fih huwa miġbur il-misteru ta' l-Għid. Is-Salm Responsorjali, meħud minn Salm 117, hija għajta ta' ferħ lill-Mulej li fih insibu tjieba li tibqa' għal dejjem. It-Tieni Qari, mill-Ittra ta' San Pawl lill-Kolossin, għandna stedina li, jekk aħna rxuxtajna ma' Kristu fil-ħajja tagħna, irridu nfittxu l-ħwejjeġ tas-sema, u għalhekk hemm bżonn li ma nintrabtux mal-ħwejjeġ ta' l-art. Fil-Vanġelu ta' San Luqa għandna r-rakkont tad-dehra ta' Ġesù lid-dixxipli ta' Għemmaws. Kienu dixxipli mbeżżgħin iżda malli għarfu lil Ġesù fil-qsim tal-ħobż tar il-biża' minn fuqhom. Il-Ħajja Id-dixxipli ta' Għemmaws ma fehmux l-Iskrittura. Kienu mbeżżgħin. Iżda neħħew kull biża' kif għarfu lil Ġesù fil-qsim tal-Ħobż. Possibbli li aħna li mmorru tant quddies nibqgħu mbeżża' nuru li tassew aħna nsara? Kemm tassew illum, l-GĦID IL-KBIR, irringrazzjajna lill-Mulej tal- qawmien-garanzija li huwa tana li aħna m'aħna se mmutu qatt? Ġesù jridna nxandru dan il-qawmien lil dawk ta' madwarna. Kif se timpenja ruħek mil-lum 'il quddiem biex tħeġġeġ u xxandar lill-familja tiegħek, fuq il-post tax-xogħol, fl-iskola, li Ġesù qam tassew? L-Għid huwa wkoll il-festa li turina li l-kliem tal-Mulej huwa verità assoluta għal ħajjitna. Nistgħu nagħmlu wegħda magħna nfusna li ndaħħlu aktar il-Kelma ta' Ġesù fil-ħajja tagħna? Kif jgħidilna San Pawl fl-Ittra lill-Kolossin: Hemm bżonn urġenti għalina li naħsbu u nfittxu l-ħwejjeġ tas-sema u mhux nintrabtu ma dawk ta' l-art. Grazzi Mulej tal-qawmien li għoġbok toffrilna. Grazzi Mulej li qajjimtna miegħek sabiex nikbru fil-kuraġġ ta' għajxien ħaj tal-fidi tagħna. IMĠARRAB U MWARRAB – Ħadd il-Palm – 14 ta' April 2019 Id-Daħla Solenni ta' Ġesu f'Ġerusalemm IMĠARRAB U MWARRAB MINN KULĦADD ! Isaija 50:4-7; Salm 21; Filippin 2;6-11; Luqa 22,14-23,56 Il-Ħsieb Ġesù mġarrab u mwarrab minn kulħadd! Illum nagħtu bidu għall-Ġimgħa ta' l-akbar imħabba, iżda fl-istess ħin hija l-Ġimgħa ta' l-imwarrab. Kemm tassew jiena u inti kuljum għadna nagħmlu l-istess bħalma għamlu l-Lhud lil Ġesù? Forsi ngħidu li aħna ta' Ġesù, ngħidu li aħna ma' Ġesù, iżda kemm tassew qed inkunu aħna li nuru, bil-ħajja tagħna stess, li aħna dixxipli denji tiegħu? Fit-tajjeb ngħidu li aħna ta' Ġesù, iżda fil-maltemp malajr nagħmlu l-kompromessi, malajr minn Hosanna ngħidulu Sallbu biex ma jtellifniex il-kompromessi tagħna. Ġesù jerfa' fuqu l-madmad tagħna biex aħna nkunu salvi. Kemm aħna grati lejn din il-ġrajja ta' salvazzjoni? Kemm tassew nifhmu dak li jrid minna Ġesù biex aħna wkoll nerfgħu s-salib tagħna ta' kuljum? Li tgħix il-fidi tiegħek mhix li tfittex l-Hosanna iżda li tfittex is-salib tiegħek u mhux tilħaq salib ħaddieħor. Matul din il-Ġimgħa Mqaddsa ejjew ninġabru flimkien bħala komunità nisranija u nifhmu li lkoll kemm aħna rridu ngħixu l-fidi tagħna fis-sħiħ fid-dawl tal-ġrajjiet ta' l-imħabba ta' Ġesù bil-Passjoni, Mewt u Qawmien. Il-Kelma L-Ewwel Qari huwa meħud mill-Ktieb tal-Profeta Isaija fejn għandna l-figura tal-Qaddej t'Alla li lest li joffri lilu nnifsu għall-bnedmin; iżda Alla ma jitilqux waħdu. Fis-Salm Responsorjali, meħud minn Salm 21, għandna l-għajta ta' l-abbandun ta' Ġesù: Alla tiegħi, Alla tiegħi, għaliex tlaqtni? Fit-Tieni Qari, mill-Ittra ta' San Pawl lill-Filippin, l-Appostlu jgħidilna li Kristu biex isalvana ġab ruħu fix-xejn u ma qagħadx iqis il-jeddijiet tiegħu, imma sar jixbah lilna. Iżda Alla għollieh fil-glorja. Fil-Vanġelu ta' San Luqa llum għandna r-rakkont tal-Passjoni ta' Sidna Ġesù Kristu. Huma ġrajjiet li juruna sa fejn twassal il-vera mħabba ta' Ġesù għalija u għalik. Il-Ħajja Kemm tassew ippreparajt ruħek sew f'dan ir-Randan? Kemm se tużaha din il-Ġimgħa Mqaddsa li bdejna llum biex tkompli tikkonverti lilek innifsek? Lill-Mulej kantawlu Hosanna u wara għajtu Sallbu. Kemm-il darba għamilt hekk inti bl-għemejjel tiegħek? Ġesù ġie mġarrab u miet fuq is-salib. Dan kollu għamlu minħabba fina, għaliex iħobbna. Kif qed trodd lura din l-imħabba fil-ħajja tiegħek? Il-Mulej iġġarraf iżda qam. Meta tkun qed tiffaċċja xi problema fil-ħajja tiegħek ħares lejn Kristu Msallab. Fih m'hemmx biss il-mewt iżda hemm ukoll il-qawmien. Nadurawk, o Ġesù, u nberkuk, għaliex b'salibek u l-mewt tiegħek inti fdejtna. MIN MA GĦANDUX DNUB? – Il-5 Ħadd tar-Randan – Il-Ħadd 7 t'April 2019 Il-5 Ħadd tar-Randan MIN MA GĦANDUX DNUB? Isaija 43:16-21; Salm 125; Filippin 3: 8-14; Ġwanni 8: 1-11 Il-Vanġelu Ġesù telaq lejn l-Għolja taż-Żebbuġ. Imma l-għada qabel is-sebħ raġa' mar fit-tempju, u l-poplu kollu ġie ħdejh, u hu qagħad bilqiegħda jgħallimhom. Mbagħad il-kittieba u l-Fariżej ħadulu quddiemu waħda mara li kienet inqabdet fl-adulterju. Huma qegħduha fin-nofs u qalulu: "Mgħallem, din il-mara nqabdet fil-fatt fl-adulterju. Issa fil-Liġi tagħna Mosè ordnalna biex nisa bħal dawn inħaġġruhom. Int, imma, xi tgħid?" Dan qaluhulu biex iġarrbuh, ħalli jkollhom fuqiex jixluh. Imma Ġesù tbaxxa lejn l-art u beda jikteb b'sebgħu fit-trab. Billi dawk baqgħu jistaqsuh, qam dritt u qalilhom: "Min fostkom hu bla dnub jitfgħalha hu l-ewwel ġebla." U raġa' tbaxxa jikteb fit-trab. Kif semgħuh jgħid dan, qabdu u telqu wieħed wara l-ieħor, ibda mix-xjuħ, u Ġesù baqa' waħdu mal-mara, wieqfa fin-nofs. Qam dritt u qalilha: "Dawk fejnhom, mara? Ħadd minnhom ma kkundannak?" "Ħadd, Sinjur," qaltlu."Mela anqas jien ma nikkundannak," qalilha Ġesù. "Mur, u mil-llum 'il quddiem tidnibx iżjed." Il-Ħsieb Kemm-il darba niġġudikaw bl-addoċċ, fil-ħajja tagħna, persuni li mhux dejjem narawhom minn għajnejn tajba? Kemm-il darba niġġudikaw persuni sempliċement għax ma jaqblux mal-fehma tagħna jew għax naħsbu li se jieħdu l-post tagħna? Kemm niżirgħu ġudizzji foloz għal xejn b'xejn? Kemm-il darba dawwarna subgħajna biex nakkużaw dawn in-nies? Il-Vanġelu tal-lum jurina li l-Bxara t-Tajba li ġab Kristu ġabha biex tibdel il-persuni u tnaddafhom, speċjalment dawk li għandhom bżonn l-għajnuna u l-fejqan. Kif itenni Ġesù stess, ix-xogħol tiegħu mhux li jikkundanna iżda li jfejjaq. Il-każ tal-mara adultera huwa ċar għaliex quddiem persuna li nqabdet fil-fatt tiżbalja, Ġesù jħares l-ewwel u qabel kollox lejn is-salvazzjoni u l-fejqan tagħha. Huwa jagħraf li naqset, jaħfer in-nuqqas tagħha u jagħtiha l-biċċa xogħol iebsa biex ma tidnibx iżjed. Kemm tassew, bħala Nsara, f'dawn l-aħħar jiem tar-Randan nagħrfu naċċettaw dan il-messaġġ qawwi ta' Ġesu u ngħixuh fil-ħajja tagħna? Il-Kelma L-Ewwel Qari meħud mill-Ktieb ta' Isaija nkiteb mill-profeta li jinsab eżiljat f'Babel fi żmien is-sultan ~iru. Il-profeta jrid iqawwi t-tama ta' ħutu li jinsabu fil-jasar billi jħabbrilhom li Alla kien se jagħtihom ħajja ġdida. Is-Salm Responsorjali juri li din il-ħajja ġdida hija parti mill-ħwejjeġ kbar li għamel magħna l-Mulej. Fit-Tieni Qari mill-Ittra lill-Filippin, San Pawl jurina li (i) ma hemm xejn importanti daqs li tagħraf lil Kristu; (ii) is-salvazzjoni tiġi biss minn Kristu; (iii) nagħtu s-sehem tagħna biex insiru nixbħu aktar lil Ġesù. Fil-Vanġelu tal-lum, meħud minn San Ġwann, naraw lil Ġesù jpoġġi fil-prattika dak li kien qal fil-Vanġelu ta' San Mattew (12.7) fejn itenni li ħniena jrid u mhux sagrifiċċju u dak li qal f'San Luqa 5,32: Jiena mhux lill-ġusti ġejt insejjaħ iżda lill-midinbin. Ġesù jaħfer lill-adultera u jgħidilha biex ma tidnibx iżjed. Il-Ħajja Il-Mulej huwa l-fejqan tagħna. Kif qed naċċettaw dan il-fejqan fil-ħajja tagħna u f'ta' l-oħrajn? Il-Mulej huwa s-salv azzjoni tagħna għax għamel magħna ħwejjeġ kbar. Kemm qed nitlob li din is-salvazzjoni tasal għand ħaddieħor? Il-Mulej idawwalna biex inwasslu l-Bxara t-Tajba. Għajb għan-nisrani li jipponta sebgħu biex jiġġudika lil ħaddieħor minflok jgħinu. Bħal San Pawl nistgħu ngħidu li qed ngħoddu kollox bħala telf quddiem il-qligħ kbir li hemm filli nagħraf lil Alla? Kemm qed insibu ħin li nagħmlu kuljum l-eżami tal-kuxjenza tagħna? Mulej, aħfirli l-ħtijiet tiegħi, għinni nitlob għall-fejqan spiritwali tiegħi u tal-proxxmu, tħallini qatt naqa' li niġġudika lil dawk ta' ħdejja, għallimni iżda nitlob għall-fejqan tagħhom. NIES MIDINBA JILQA' GĦANDU! – Ir-4 Ħadd tar-Randan – 31 ta' Marzu 2019 Ir-4 Ħadd tar-Randan L-AKKUŻA: NIES MIDINBA JILQA' GĦANDU! Ġożwe 5:9a, 10-12; Salm 33; 2 Korintin 5:17-21; Luqa 15: 1-3, 11-32 Il- Vanġelu F'dak iż-żmien, il-pubblikani u l-midinbin kienu jersqu bi ħġarhom lejn Ġesù biex jisimgħuh. U kemm il-Fariżej u kemm il-kittieba kienu jgemgmu u jgħidu: "Nies midinba jilqa' għandu dan u jiekol magħhom!" U Ġesù qabad u qalilhom din il-parabbola: "Kien hemm raġel li kellu Żewġ ulied. Iż-żgħir qal lil missieru: "Missier, agħtini s-sehem li jmiss lili mill-ġid." U dak qassmilhom il-ġid. Ma kinux għaddew wisq ġranet, meta ż-żgħir sarr kollox u telaq minn beltu lejn pajjiż imbiegħed, u hemmhekk berbaq ġidu kollu f'ħajja mtajra. Meta ħela kulma kellu, fuq dak il-pajjiż waqa' ġuħ kbir, u beda jħoss ruħu fil-bżonn. U mar daħal ma' wieħed minn dak il-pajjiż, li bagħtu fir-raba' tiegħu jirgħa l-ħnieżer. Kien jixtieq kieku jimla żaqqu mqar bil-ħarrub li kienu jieklu l-ħnieżer, imma ħadd ma kien jagħtih. Imbagħad daħal fih innifsu u qal: "Kemm lavranti ma' missieri għandhom ħobż bix-xaba', u jien qiegħed hawn immut bil-ġuħ! Ħa nqum u mmur għand missieri, u ngħidlu: Missier, dnibt kontra s-sema u kontra tiegħek; ma jistħoqqlix iżjed nissejjaħ ibnek; Żommni b'wieħed mil-lavranti tiegħek." Qam, u telaq għal għand missieru. Iżda kif kien għadu fil-bogħod missieru lemħu u tħassru, u b'ġirja waħda mar inxteħet fuq għonqu u biesu. It-tifel qallu: "Missier, dnibt kontra s-sema u kontra tiegħek; ma jistħoqqlix iżjed nissejjaħ ibnek." Iżda l-missier qal lill-qaddejja tiegħu: "Isaw! Ġibulu l-isbaħ libsa u xidduhielu, libbsulu ċ-ċurkett f'sebgħu u s-sandli f'riġlejh! Ġibu l-għoġol l-imsemmen u oqtluh, ħa nieklu u nagħmlu festa, għax dan ibni kien mejjet u raġa' qam, kien mitluf u nstab!" U għamlu festa. Mela ibnu l-kbir kien fl-għalqa. Huwa u rieġa' lura, kif wasal qrib id-dar sama' daqq u żfin. Sejjaħ wieħed mill-qaddejja u staqsieh dak x'kien. Dak qallu: "Hawn ħuk u missierek qatillu l-għoġol l-imsemmen, għax raġa' kisbu qawwi u sħiħ." Hu inkorla, u ma riedx jidħol ġewwa, iżda missieru ħareġ jitolbu jidħol. Iżda hu qal lil missieru: "Ara, ili dawn is-snin kollha naqdik, kelmtek ma ksirthielek qatt, u kieku qatt tajtni gidi lili biex nagħmel ikla u nifraħ ma' ħbiebi! Imbagħad jiġi dan ibnek, li belagħlek ġidek man-nisa żienja, u lilu toqtollu l-għoġol l-imsemmen." Qallu missieru: "Ibni, inti dejjem miegħi, u kulma hu tiegħi huwa tiegħek. Imma kien meħtieġ li nagħmlu festa u nifirħu, għax dan ħuk kien mejjet u raġa' qam, kien mitluf u nstab!" Il-Ħsieb L-istorja ta' l-Iben il-Ħali ilna nafuha u nisimgħuha minn meta konna żgħar. L-Iben il-Ħali, wara li tilef kollox u berbaq ġidu kollu, mar lura jitkarrab għand missieru li laqgħu u ħaddnu miegħu. Ħafna drabi aħna ngħixu din l-istorja bil-maqlub. Ngħixuha mil-lenti ta' l-iben il-kbir li ħa għalih għax il-missier ħafer lil ħuh u laqgħu lura. Nieħdu għalina għax imdorrijin f'xalata ta' ġudizzji fuq għajrna. Ix-xogħol tagħna huwa li nippuntaw subgħajna kull ħin u kontinwament lejn in-nuqqasijiet ta' ħaddieħor u ftit nagħtu kas, mhux biss tan-nuqqasijiet tagħna, iżda li aħna rridu nagħdru u naħfru lil dawk li jonqsuna. L-akkuża prinċipali li għamlulu n-nies lil Ġesù kienet waħda: nies midinba qed jilqa' għandu! Ġesù ma jiddejjaqx li jkun mal-prostituti u n-nisa tat-triq; ma jiddejjaqx u ma jagħtix każ tal-fama tiegħu. Ġie biex jaħdem, inaddaf u jsalva. Ma tax każ tal-ġudizzji ħżiena li għamlu fuqu, għax wara kollox it-tajjeb tiegħu ma ġiex apprezzat u kalkulat u xorta spiċċa msallab ma' għuda tas-salib. Il-poplu mhux talli ma apprezzax, talli minn ftit jiem wara l-HOSANNA nbidlet f'SALLBU. Għal dawk li jippruvaw jgħixu ta' nsara dan għandu jkun eżempju ċar ta' kif in-nies iħarsu lejn in-nisrani. Ħafna drabi jkollu jgħum f'baħar qawwi kontra l-kurrent biex ikompli jwettaq l-ideali tiegħu. Iżda l-ideal tan-nisrani jibqa' li jilqa' lill-Iben il-Ħali u jħaddnu miegħu. Din hija l-ħidma kontinwa ta' salvazzjoni li kisbilna Kristu. Il-Kelma Fl-Ewwel Qari tal-lum, mill-Ktieb ta' ĠożweÏ, insibu li wara erbgħin sena fid-deżert il-poplu Lhudi daħal fl-Art Imwiegħda u ċċelebra l-festa ta' l-Għid li kienet tfisser il-ħelsien sħiħ tal-poplu Lhudi. Dan il-ħelsien veru jista' jidher fis-Salm 33 meta flimkien intennu: "Duqu u taraw kemm hu tajjeb il-Mulej". Fit-Tieni Qari tal-lum, meħud mit-Tieni Ittra ta' San Pawl lill-Korintin, San Pawl ifisser x'ġabet ġdid il-fidwa li kiseb għalina Kristu li kienet it-tiġdid tal-ħbiberija bejn Alla u l–bniedem. Fil-Vanġelu tal-lum, meħud minn San Luqa, insibu r-rakkont ta' l-Iben il-Ħali. Iżda dan ir-rakkont jiftaħ billi l-evanġelista jgħidilna li l-Fariżej kienu qed igemgmu kontra Ġesù u jtennu li qed jiekol mal-midinbin. Il-Ħajja Ġesù ġie biex jilqa' u jfejjaq il-midneb. Kemm tassew qed nersqu lejh aħna l-midinbin, minkejja dak kollu li nkunu għamilna? Il-Liturġija tal-lum fiha messaġġ qawwi ta' tama u kuraġġ. Minkejja li nabbużaw mill-ħniena tiegħu, Alla jgħaqqadna miegħu meta jara l-indiema sinċiera tagħna. Il-Mulej ma jridniex nagħmlu bħall-iben il-kbir u niskandalizzaw irwieħna bil-ħniena li wera l-Missier. Iridna nkunu tiegħu u miegħu biex ingawdu l-frott tas-salvazzjoni li kisbilna. Nitgħallmu mill-Vanġelu tal-lum ma niġġudikawx iżda naħfru kontinwament u nitolbu bla waqfien għas-salvazzjoni ta' l-Erwieħ. Mulej, inti li ħaddant miegħek l-iben il-ħali, għinna biex nersqu lejk fis-Sagrament tar-Rikonċiljazzjoni, biex nibdew mill-ġdid ħbiberija ġdida miegħek. ABBUŻ MILL-ĦNIENA TA' ALLA? – L-3 Ħadd tar-Randan – 24 ta' Marzu 2019 L-3 Ħadd tar-Randan QEGĦDIN NABBUŻAW MILL-ĦNIENA TA' ALLA? Eżodu 3: 1-8a, 13-15; Salm 102; 1 Korintin 10:1-6; 10-12; Luqa 13:1-9 Il- Vanġelu Dak iż-żmien, ġew xi wħud għand Ġesù u qalulu b'dawk il-Galilin li Pilatu kien ħallat demmhom mad-demm tal-vittmi tas-sagrifiċċji tagħhom. U Ġesù qabad u qalilhom: "Taħsbu intom li dawn il-Galilin kienu iżjed midinbin mill-Galilin l-oħra biex sofrew dan kollu? Le, ngħidilkom; imma jekk ma tindmux, ilkoll tintilfu bħalhom. Jew dawk it-tmintax-il ruħ li fuqhom waqa' t-torri ta' Silwam u qatilhom, taħsbu intom li kienu iżjed ħatja min-nies l-oħra ta' Ġerusalemm ? Le, ngħidilkom; imma jekk ma tindmux, ilkoll tintilfu xorta waħda." U qalilhom din il-parabbola: "Wieħed kellu siġra tat-tin imħawwla fl-għalqa. Mar ifittex il-frott fiha, u ma sabx. Għalhekk qal lil dak li kien jaħdimlu l-għalqa, 'Ara, ili tliet snin niġi nfittex il-frott f'din is-siġra tat-tin, u qatt ma sibtilha. Mela aqlagħha, għax għalfejn se tibqa' tkidd l-art? Iżda dak wieġbu, 'Inti ħalliha, sinjur, għal din is-sena, sa ma nagħżqilha madwarha u nagħtiha d-demel. Id-dieħla għandha mnejn tagħmel il-frott; jekk le, aqlagħha.' " Il-Ħsieb Il-ġrajjiet li jiġru madwarna kemm-il darba jimpressjonawna, speċjalment meta jkun hemm xi diżgrazzja jew xi mewta ta' xi ħadd żgħir. Kulħadd jistaqsi u jrid ikun jaf ir-raġuni tal-mewt. Xi kultant insiru anki mħallfin fuq il-ħajja tal-mejjet billi nagħtu l-ġudizzju glorjuż jew ta' tkasbir skond il-mod kif inħarsu lejh. Fi żmien Ġesù wkoll ġraw żewġ traġedji kbar u l-poplu tkellem dwarhom: il-fatt li Pilatu qatel xi Galilej waqt l-offerta tas-sagrifiċċju u l-fatt ta' meta waqa' t-torri ta' Silwah f'Ġerusalemm. Fiż-żewġ każijiet mietu n-nies. Ġesù jtenni li dawn ma mitux għax midinbin. Kull midneb huwa ħati sakemm ma jindimx mill-ħtija tiegħu. Il-Mulej irid ineħħi minni kull sens ta' ġudizzju li ngħaddu fuq in-nies, iżda fl-istess ħin irid jiftħilna għajnejna beraħ biex ngħaddu ġudizzju u kritika fuq l-għemil tagħna. IL-Kelma Fl-Ewwel Qari tal-lum, meħud mill-Ktieb ta' l-Esodu, insibu s-sejħa li Alla għamel lil MoseÏ. Il-mod kif Alla jsejjaħ lil MoseÏ huwa mod meraviljuż kif il-Mulej ma jħarisx lejn l-uċuħ iżda lejn id-disponibbiltà, minkejja li lkoll inġibulu xi skuża. Is-Salm 102 li ntennu fis-Salm Responsorjali huwa għanja ta' radd il-ħajr għax ħanin u ta' qalb tajba l-Mulej. Fit-Tieni Qari mill-Ewwel Ittra ta' San Pawl Appostlu lill-Korintin, jurihom li għalkemm ħafna salvaw mill-jasar ta' l-Eġittu, ftit baqgħu fidili lejn Alla. San Pawl itenni li r-rigal tal-fidi rridu nilqgħuh u ngħixuh. Fil-Vanġelu ta' San Luqa għandna r-rakkont taż-żewġ diżgrazzji li fi żmien Ġesù qajmu ħafna għagħa. Ġesù nnifsu jurihom li kull min għadu ħaj jeħtieġ li juża tajjeb iż-żmien tiegħu. Il-Ħajja Irridu ngħixu l-fidi tagħna b'mod sħiħ u b'fiduċja kbira f'Alla. Il-ġrajjiet kurrenti tad-dinja jgħaddu, imma Alla ma jgħaddix, ma jispiċċax. Huwa għalhekk importanti li nżommu qalbna magħquda mal-Mulej. Hemm bżonn nagħrfu l-ħniena kbira ta' Alla għal kull wieħed u waħda minna. Hemm bżonn nagħrfu ma nabbużawx minn din il-ħniena ta' Alla għalina. Fir-Randan, permezz tat-talb u tas-sawm, irridu nersqu aktar lejn Ġesù kif aħna, iżda b'indiema vera u mhux b'ipokresija. Alla huwa ħanin u mhux Alla tal-vendikazzjonijiet. Jeħtieġ li din il-ħniena kbira t'Alla mhux biss nindunaw biha iżda ngħadduha lill-oħrajn. Fir-Randan, biex ikun Randan veru, irid ikun hemm mumenti ta' deċiżjonijiet radikali u bidliet veri. Ix-xogħol f'idejna. Mulej, inti li tant tħobbna, għinna biex tassew matul dan ir-Randan, ngħixu l-imħabba tiegħek sabiex ninbidlu aħna u ngħinu lil oħrajn jinbidlu, biex nagħrfu kull ħin ir-rieda tiegħek.
TITĦAWDUX U TIBŻGĦUX! – Is-Sitt Ħadd tal-Għid – 26 ta' Mejju 2019 DIXXIPLI MILL-IMĦABBA – It-5 Ħadd tal-Għid – 19 ta' Mejju 2019 LEĦEN IS-SEWWA – Ir-4 Ħadd tal-Għid – 12 ta' Mejju 2019 IX-XIBKA – IL-ĦUT – L-IMĦABBA – It-3 Ħadd tal-Għid – 5 ta Mejju 2019 MA EMMINX – MA NEMMNUX! – It-2 Ħadd tal-Għid – 28 t'April 2019 QAWMIEN  LI  JAGĦTI  GARANZIJA – L-Għid il-Kbir – 21 t'April 2019 IMĠARRAB U MWARRAB  – Ħadd il-Palm – 14 ta' April 2019 MIN MA GĦANDUX DNUB? – Il-5 Ħadd tar-Randan – Il-Ħadd 7 t'April 2019 NIES MIDINBA JILQA' GĦANDU! – Ir-4 Ħadd tar-Randan – 31 ta' Marzu 2019 ABBUŻ MILL-ĦNIENA  TA' ALLA? – L-3 Ħadd tar-Randan  – 24 ta' Marzu 2019